CELEX: 32021D0486
Language: bg
Date: 2021-02-15 00:00:00
Title: Решение (ЕС) 2021/486 на Съвета от 15 февруари 2021 за позицията, която трябва да се заеме от името на Европейския съюз при писмената процедура от участниците в Отрасловата договореност относно експортните кредити за граждански въздухоплавателни средства, съдържаща се в приложение III към Споразумението за официално подкрепяните експортни кредити, във връзка с общата линия на поведение относно временното отлагане на плащането на главницата

23.3.2021   
               
               
                  BG
               
               
                  Официален вестник на Европейския съюз
               
               
                  L 100/11
               
            
         РЕШЕНИЕ (ЕС) 2021/486 НА СЪВЕТА
         от 15 март 2021
         за позицията, която трябва да се заеме от името на Европейския съюз при писмената процедура от участниците в Отрасловата договореност относно експортните кредити за граждански въздухоплавателни средства, съдържаща се в приложение III към Споразумението за официално подкрепяните експортни кредити, във връзка с общата линия на поведение относно временното отлагане на плащането на главницата
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Насоките, съдържащи се в Споразумението за официално подкрепяните експортни кредити, включително Отрасловата договореност относно експортните кредити за граждански въздухоплавателни средства (наричана по-долу „Отрасловата договореност за въздухоплавателните средства“), съдържаща се в приложение III към него, се прилагат в Съюза по силата на Регламент (ЕС) № 1233/2011 на Европейския парламент и на Съвета (1).
                  
               
                     (2)
                  
                  
                     Съгласно член 28 от Отрасловата договореност за въздухоплавателните средства предложенията за обща линия на поведение трябва да се отправят до секретариата на Организацията за икомическо сътрудничество и развитие.
                  
               
                     (3)
                  
                  
                     Пандемията от COVID-19 и предизвиканият от нея икономически спад засегнаха тежко сектора на гражданското въздухоплаване, чиято дейност е застрашена от краткосрочните проблеми с ликвидността на операторите на въздухоплавателни средства и купувачите на нови въздухоплавателни средства и двигатели. С оглед на настоящия задълбочаващ се икономически спад и с цел намаляване на тежестта на неговите последици, Съюзът следва да предложи обща линия на поведение относно временното отлагане на плащането на главницата за купувачите на нови въздухоплавателни средства и двигатели (наричана по-долу „предлаганата обща линия на поведение“).
                  
               
                     (4)
                  
                  
                     В съответствие с част 4, раздел 3 от Отрасловата договореност за въздухоплавателните средства участниците в Отрасловата договореност за въздухоплавателните средства трябва да вземат решение по предлаганата обща линия на поведение чрез писмена процедура.
                  
               
                     (5)
                  
                  
                     Предлаганата обща линия на поведение ще позволи на купувачите на нови въздухоплавателни средства по смисъла на член 8, буква а), точка 1) от Отрасловата договореност за въздухоплавателните средства и на купувачите на резервни двигатели и резервни части по смисъла на член 20, букви а), б) и в) от същата договореност да отлагат погасяването на главницата по заема за 12 месеца след доставката на закупените стоки или, ако са изпълнени определени условия, за 18 месеца след доставката на закупените стоки.
                  
               
                     (6)
                  
                  
                     Целесъобразно е да се определи позицията, която трябва да се заеме от участниците в Отрасловата договореност за въздухоплавателните средства от името на Съюза при писмената процедура във връзка с предлаганата обща линия на поведение, тъй като след постигането на съгласие по нея тази обща линия на поведение ще има задължителна сила за Съюза и ще може да оказва решаващо въздействие върху съдържанието на правото на Съюза, а именно Регламент (ЕС) № 1233/2011,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза при писмената процедура от участниците в Отрасловата договореност относно експортните кредити за граждански въздухоплавателни средства, съдържаща се в приложение III към Споразумението за официално подкрепяните експортни кредити, във връзка с общата линия на поведение относно временното отлагане на плащането на главницата, се основава на проекта на предлаганата обща линия за поведение (*1).
         
         
            Член 2
            Настоящото решение влиза в сила на датата на приемането му.
         
         
            Съставено в Брюксел на 15 март 2021 година.
            
               
                  За Съвета
               
               
                  Председател
               
               A. P. ZACARIAS
            
         
         
            (1)  Регламент (ЕС) № 1233/2011 на Европейския парламент и на Съвета от 16 ноември 2011 г. за прилагането на определени насоки в областта на официално подкрепяните експортни кредити и за отмяна на решения 2001/76/ЕО и 2001/77/ЕО на Съвета (ОВ L 326, 8.12.2011 г., стр. 45).
         
            (*1)  Вж. док. ST 5390/2021 на http://register.consilium.europa.eu